
Personer

Lillian Yin Jensen – 20 år. Kvart kinesisk. Bergensk far. Oppvokst i Shanghai. Bor i Bergen

Elvira Olsen – 19 år. Lillians assistent

Johan Salvesen – 31 år. Politibetjent på Oppdagelsesavdelingen

Jens Jensen – Lillians avdøde far

Shū Lán, «amah» – 58 år. Lillians kinesiske barnepike

Ingerid Leonora Jensen – 79 år. Lillians farmor

Peder Pedersen – 22 år. Politikonstabel og Elviras forlovede

Rufus Fyllingen – 28 år. Salvesens kollega på Oppdagelsesavdelingen

Ellen Olsen – 50 år. Lillians husholderske og Elviras mor

Kristoffer Dyngeland – 35 år. En venn av Lillians farmor

Rolv Engen – 33 år. Journalist i en av Bergens aviser

Martin Fløien – 12 år

Lilly Fløien – Martins mor

Eigil Ekdal – 26 år


Slik sluttet forrige bok

Hans elskede Chen Li! Han strakte frem en hånd og lot fingrene stryke over den kalde gipsen, kjente på ansiktets former, forsøkte å mane frem varmen fra huden hennes, hvordan hun hadde sett ut før flammene fortærte henne.

Han hadde ikke klart å puste. Flammene var nær ved å fortære ham. Et djevelsk inferno av smerte, redsel, død, skrikende kvinner og brølende menn.

Han slo hendene for ørene og krøp sammen. Ville ikke høre. Ville ikke se.

Sterke armer hadde dratt i ham og fått ham med seg.

«Hun er død! Kom!»

Møtet med sjøen hadde vært hardt og kaldt. Han trodde han skulle drukne.

Skygger av kropper over ham, under ham. Druknede kvinner og menn. Gispende mennesker som kavet i vannet.

Det store, svarte omrisset av det synkende skipet.

Det store, svarte uhyret av hat som gjennomsyret ham.

«Det er snart over nå, elskede,» hvisket han til dødsmasken. «Bare én til. Så er hevnen fullbyrdet. Denne gang skal du få være med og se det fullbyrdes,» lovet han henne. «Jeg skal gi deg orkesterplass. Bare vent. Du kommer til å bli fornøyd. Det lover jeg deg, min elskede.»

Han trakk et skjelvende sukk.

«Og etter det …» kurret han mot masken. «Skal vi alle forenes. Du, jeg – og din mormor, Shū Lán.»

Elvira hikstet av gråt der hun sto med nesen boret inn mot Ellens bryst. «Det har hendt noe aldeles forferdelig!» hulket hun.

Lillian la hånden trøstende på Elviras skulder. Hun kunne se et hissig rødt avtrykk på Elviras hals. Merker etter harde, brutale fingre. Raseriet flammet opp i henne. Hvem hadde våget å gjøre dette mot Elvira?

Kunne det være Eigil Ekdal?

Ellen strøk datteren trøstende over ryggen. «Så, så, kjære deg. Fortell meg hva som har skjedd.»

«Det … det er ikke noe å fortelle …» stotret Elvira og ga Lillian et raskt blikk.

Lillian forsto ikke hva hun mente.

«Er det ikke noe å fortelle? Men kjære deg, jeg ser jo at det har hendt deg noe!» Ellen så uforstående på datteren. «Og du sa jo nettopp at det hadde skjedd noe forferdelig?»

«Jeg beklager, mor. Jeg overreagerte,» snufset Elvira og frigjorde seg fra morens omfavnelse.

Lillian så forbauset på henne. Det var sannelig på tide at sannheten kom på bordet. «Eigil Ekdal,» freste hun. «Elviras plageånd! Det var ham, ikke sant?»

«Plageånd? Har du en plageånd, Elvira?» Ellen glodde bestyrtet på datteren.

Det var kjølig i gangen, et vinddrag fikk døren til å slå mot karmen. Elvira hadde ikke lukket den inntil da hun styrtet inn. Lillian gikk bort, stakk hodet ut og kikket rundt seg, nervøs for hva eller hvem som kunne befinne seg der ute på plassen. Det var sen ettermiddag. Det regnet og var kaldt, og plassen var folketom. Likevel følte Lillian uhyggen krype langs gateplanet og nærme seg døren hennes. Hun lukket døren hardt igjen.

«Jeg forestiller meg at vi har mye å snakke om,» sa Ellen skarpt. «La oss gå opp og sette oss, kjære deg,» sa hun og la en hånd om Elviras skulder. «Du trenger noe varmt å styrke deg på, og amah sa at jeg kunne få forsyne meg av hennes sterke te.» Hun så spørrende på Lillian.

«Selvsagt!» Lillian fulgte etter dem opp trappen mens hun tenkte på hvilke av amahs teer som dugde best som styrkedrikk.

Amah ventet på dem øverst i trappen. «Hva skjedd?» spurte hun og strakte hånden mot Elvira. «Elvira syk?»

Elvira ristet matt på hodet, og munnvikene trakk seg opp i et skjelvende smil. «Jeg er ikke syk, gode amah.»

Amah gikk til side og slapp mor og datter forbi, men grep Lillian om armen.

«Lillian, hvorfor ser hun syk ut?» Amahs urolige blikk fulgte Elvira og Ellen idet de gikk inn i salongen.

«Elvira er ikke syk, men …» Lillian nølte. Grublet på hvor mye hun skulle si til amah, som visste å blåse seg opp og gjøre mye ut av slikt som gjorde henne opprørt.

«Ikke syk, men …?»

Før Lillian hadde funnet på et svar, mistet amah tålmodigheten og stabbet bestemt i sine bitte små silketøfler mot salongen. Opprørte stemmer lød der innefra. Lillian skulle til å følge etter, men ombestemte seg. Hun var urolig, hendene skalv. Synet av merkene om Elviras hals hadde brakt frem vonde minner fra angrepet på misjonsstasjonen under bokseropprøret. Minnene var så forstyrrende og skremmende at hun trengte tid til å roe seg.

Dessuten kunne Amah lage mye oppstuss. Det fikk bli Ellens oppgave å roe henne. Lillian skulle sette over vannet og lage styrkende te til Elvira. Hun gikk inn på kjøkkenet og grep vannkjelen. Tvang seg til å puste rolig. Hendene skalv fortsatt. Fortiden hadde åpnet døren på vidt gap, og Lillian måtte samle seg om å lukke den. Men skrikene, slåssingen, blodet, ropene om hjelp før skrikene ble erstattet av gurgling …

Amah slo døren til kjøkkenet opp. «Ellen spør etter deg!» blåste hun. «Hun sier hun ikke vet hva som har skjedd Elvira, men jeg har da øyne å se med. Hun er overfalt, er hun ikke?» Hun boret et svart blikk i Lillian.

«Det stemmer,» svarte Lillian og skulle til å fylle vann i kjelen.

«Vet du hvem?»

«Jeg har en mistanke, ja.»

«Gi meg den!» beordret amah og nappet kjelen til seg. «Ellen sa at Elvira trenger noe sterkt!»

«Ja, men …»

Amah åpnet skapdøren og strakte seg mot den nest øverste hyllen. Fingrene famlet etter noe som hun ikke straks fikk tak i.

Lillian ville hjelpe til, men før hun var kommet så langt, hadde amah grepet fatt i en lommelerke og var i ferd med å skru korken av den. «Hva?» gispet Lillian storøyd. «Du drikker da ikke alkohol?»

Amah så lurt på henne, snuste på lerken og skar en grimase. «Ellen kaller det for styrkedrikk!» fnyste hun.

«Er det Ellens lommelerke?»

«Ja visst!» svarte amah. «Jeg forstår ikke alt hun sier, men jeg forstår det hun sier om denne. I nøden, når man er syk, sier hun. Det ble visst foreskrevet henne en gang av en doktor. Bare gå inn, du. Jeg kommer straks med noe sterk te.» Hun blunket og viftet Lillian av sted før hun vendte ryggen til henne for å gripe en av teboksene på kjøkkenbenken.

Elvira hadde fått Ellens lommetørkle og snøt seg i det. Hun hadde fått farge i kinnene etter å ha drukket teen.

Ellen la armene over kors. «Nå vil jeg vite hvem denne mannen er, og hvorfor han angriper deg, Elvira!»

«Men det er da ingenting å fortelle, mor,» prøvde Elvira, men ble raskt avbrutt av moren.

«Lillian sier at du har en plageånd, og jeg vil at du skal fortelle meg om ham.»

Elvira så bebreidende på Lillian og ristet på hodet. Noe Lillian ikke ville ta inn over seg. Det var på tide at Ellen fikk vite om mannen som plaget datteren!

Og Elvira begynte å fortelle, godt hjulpet av teen, avbrutt av noen hikst her og der, om Eigil Ekdal, og hva han hadde gjort mot henne.

Det hadde mørknet da politibetjent Johan Salvesen rundet gatehjørnet ved enden av Strandgaten og begynte å gå oppover Østre Muralmenning på vei mot Klosteret. Gasslyktene var tent, og lyset ga et blekt, gulaktig gjenskinn på den våte brosteinen. Han skuttet seg mot det sure regnet, som ikke så ut til å stanse denne dagen. Hadde det vært opphold i det hele tatt? Frakken og skoene, som var blitt våte allerede før hans første besøk til Klosteret, hadde ikke fått anledning til å tørke, og han følte seg kald til margen.

Under armen, beskyttet i en mappe av skinn, hadde han Elvira Olsens notater. I tankene hadde han noen spørsmål, som hva de to damene hadde funnet ut om Lillian Jensens far og den påståtte drapsmannen. Han antok, men kunne ikke vite, at Elvira Olsen fortsatt befant seg hos frøken Jensen. Det spilte vel ikke så stor rolle. Frøken Jensen kunne nok underrette ham om sakens utvikling på egen hånd.

En sur vind fikk ham til å holde på hatten da han nådde den ganske store, åpne plassen som ble kalt Klosteret. Den lå på høyden på Nordnes og hadde god utsikt over byen. For mange hundre år siden lå det et katolsk kloster her, som det ikke lenger fantes et eneste spor av. Salvesen likte å gruble litt på slikt som angikk byen og dens historie når tankene tynget. Drapssakene som rystet byen, fikk ham til å føle at han vasset i skittent, grumsete vann som ble dypere for hver dag som gikk, til tross for fremskrittene de hadde gjort i det siste. Han syntes det var svært interessant det hans kollega, Rufus Fyllingen, hadde fått vite. At Harald Jensen var i byen, og at han hadde seilt til Bergen med samme båt som Kristoffer Dyngeland. Salvesen var sikker på at herr Jensen hadde en del verdifulle opplysninger å gi dem.

Kanskje han burde ha prioritert å oppsøke Dyngelands leilighet på nytt. For han var temmelig sikker på at det var Harald Jensen som var gjesten hans. Men han ville også levere tilbake notatene og få vite hva de to unge damene hadde funnet ut om Jens Jensens dødsfall. Det gjorde ham svært nysgjerrig.

Etter hvert som han nærmet seg frøken Lillian Jensens bolig, dreide tankene over på datteren Madeleine og husholdersken Laura, som hadde virket verre av forkjølelsen denne morgenen. De hadde blitt enige om at det ikke ble noen tur til Børneparken med fru Reksten og den lille piken, Rebekka. Han kjente bekymringen gnage. Kollegaen hans, politibetjent Rufus Fyllingen, hadde sagt at det gikk en febersykdom i byen nå, noe som hadde rammet enken etter det første drapsofferet, Mikkel Fløien, hardt. Fru Fløien og hennes to yngste barn var alle syke av feber, og den minste gutten var på hospitalet. Det slo ham at han kanskje burde undersøke hvordan det sto til med ham.

Men nå måtte han konsentrere seg om saken.

Han sto foran frøken Jensens dør og hørte dørbjellen klemte høyt inne i huset. Han fikk litt dårlig samvittighet over å forstyrre henne enda en gang denne dagen, men han hadde gode grunner. Men selv om det var arbeidet hans som krevde et ytterligere besøk, kunne han ikke unngå å kjenne det lille suget i magen over utsikten til å se henne igjen.

Følelsen av å komme ubeleilig var ikke fremmed for Salvesen. En politibetjent i tjeneste var sjelden et lystbetont besøk for noen. Denne gang var det frøken Olsen som satt rødøyd og blek i stolen, tydelig preget av noe. Men til hans store overraskelse ønsket hennes mor og frøken Jensen ham hjertelig velkommen. «Så fint at De kom, politibetjent Salvesen!» utbrøt fru Olsen. «Min datter har noe hun ønsker å meddele Dem. Jeg henter en stol til.»

Før han rakk å reagere, var fru Olsen allerede på vei for å hente en tredje stol.

Frøken Jensen insisterte på at han skulle sette seg, noe han gjorde, avventende og spent på hva de to damene hadde å fortelle.

Men da han så nærmere på frøken Olsen og oppdaget det røde merket om halsen hennes, kvakk han til og stakk øyeblikkelig hånden i innerlommen for å trekke ut notatboken.

